google/wiki40b huggingface dataset:
מיכה נוימן

ביוגרפיה

מיכה נוימן נולד בשנת 1932 בברלין בירת גרמניה, בנם של אריך נוימן, פסיכולוג אנליטי, ויוליה נוימן, פסיכולוגית בעלת מומחיות בכירולוגיה. בשנת 1934, בעקבות עליית הנאצים לשלטון, עלתה המשפחה לארץ ישראל והשתקעה בתל אביב.
למד באוניברסיטת ציריך ובבית הספר לרפואה באוניברסיטה העברית בירושלים וסיים לימודיו בשנת 1960. התמחה בפסיכיאטריה ולאחר מכן בפסיכואנליזה במכון הפסיכואנליטי בירושלים.
משנת 1986 ניהל את המרכז לבריאות הנפש שלוותה עד לפרישתו בשנת 1997.
בד בבד התמנה לפרופסור חבר קליני בבית הספר לרפואה של אוניברסיטת תל אביב והתחיל את כהונתו כיו"ר איגוד הפסיכיאטריה בישראל. בשנת 2000 הוענקה לו חברות כבוד באיגוד.

טיפול בתגובות קרב

נוימן היה ממעצבי מדיניות צה"ל בתחום הטיפול הנפשי בחיילים נפגעי תגובות קרב. כחלק ממדיניות זו הוחלט על הפנית נפגעי תגובות הקרב למַלתָּ"ק (מרכז לטיפול בתגובות קרב), שמטרתו החזרה מהירה לשירות מלא ביחידת האם. הטיפול במלת"ק מפחית את הסיכון לאשפוז בבית חולים פסיכיאטרי בעקבות תגובת קרב ומקטין את הסכנה להפיכת ההפרעה לכרונית.

טיפול בדור שני לניצולי השואה

נוימן הרבה לעסוק בטיפול בילדי הדור השני לשואה. בעבודתו מצא כי הם גדלים פעמים רבות כ-"Parental Children", שצריכים לתמוך בהוריהם ולמלא את כל ציפיותיהם. הטיפול נעשה במסגרת פרטנית ומשפחתית כאחד ומטרתו לאפשר למטופל חיים עצמאיים ונפרדים מהוריו.

ניהול שלוותה

בשנות עבודתו כמנהל רפואי פיתח עבודה קהילתית נרחבת על ידי מתן ייעוץ במחלקות בית החולים האזורי "מאיר" וכן ייעוץ פסיכיאטרי קבוע לרופאי המשפחה של האזור.
בניהולו החל המרכז הרפואי לשמש כמרכז לימודי של אוניברסיטת תל אביב כחלק מההכשרה הבסיסית בלימודי הרפואה.
בנוסף נפתחו מרפאות יום לטיפול אינטנסיבי ויחידות השהייה בחדרי מיון, לטיפול קצר מועד ללא אשפוז במחלקה פסיכיאטרית.

יחסי פרויד–יונג–נוימן

נוימן חקר את היחסים בין פרויד ליונג, ובין יונג לאריך נוימן כיחסי אב-בן.
מההתכתבויות בין יונג לנוימן ניתן ללמוד על היחס שהעניק יונג לתלמידו, נוימן, לעומת היחסים בין פרויד ליונג.
בעוד שהיחסים בין פרויד ליונג אופינו במתיחות קבועה ובביטול של פרויד את רעיונותיו של יונג, היחסים של יונג כלפי נוימן היו של אהדה ותמיכה.
עם זאת, אריך נוימן לא חסך את ביקורתו מיונג, כשהאחרון הביע בשנות השלושים תמיכה מסויגת בתנועה הנאצית ובמדיניותה האנטישמית.
קאמילו טורס

קאמילו טורס (3 בפברואר 1929 - 15 בפברואר 1966) היה כומר קתולי קולומביאני מאבות "התאולוגיה של השחרור". 
טורס למד בבלגיה, וכשחזר לקולומביה לקראת סוף שנות ה-50, ראה את עצמו ואת הנצרות כמחויבים יותר ויותר לעמוד לצד העניים והשכבות החלשות, ולהילחם על זכויותיהם במאבק מזוין. זו הייתה הפרשנות המקומית שלו ושל אנשי דת נוספים באמריקה הלטינית לקריאה של האפיפיור יוחנן ה-23 לאנשי הכנסייה לבדוק בכל עת במה הם רלוונטיים לזמנם וסביבתם. הוא עזב את משרתו באוניברסיטת קולומביה והצטרף למחתרת הגרילה ELN, לה סיפק תמיכה רוחנית ומוסרית קתולית-מרקסיסטית. טורס מת בשנת 1966, בקרב הראשון בו השתתף, והוכרז כמרטיר. אורו התעמעם ברחבי היבשת רק עם הוצאתו להורג של צ'ה גווארה. אמירתו המפורסמת ביותר הייתה: "אם ישו היה חי היום, הוא היה לוחם גרילה".
סור (עומאן)

היסטוריה

העיר הוקמה במאה ה-6 כעיר נמל אשר שימשה כאזור סחר מרכזי לאזור מזרח אפריקה. הנמל שימש כוחות אשר שלטו על מפרץ עומאן שימש ליצור ספינות עץ ולשינוע סחורות מאזור אפריקה ואליו. במאה ה-16 נכבשה העיר על ידי האימפריה הפורטוגזית ששלטה בו לתקופה קצרה שבה הגדילה את המסחר והפכה את העיר למוקד לסחר בעבדים מאפריקה. במאה ה-17 נכבשה העיר על ידי האימאם העומאני נאסר אבן מרשיד  והפכה את הנמל לאחד מהנמלים המרכזים של עומאן באותה התקופה, דבר אשר הגדיל את כמות התושבים והעושר המקומי. ב-1741 השתלט על העיר ועל עומאן כולה אחמד אבן סעיד וייסד את סולטנות עומאן.]
בתקופת הסולטאן הראשון העיר חוותה פריחה כלכלית והחלה לסחור עם הודו ועם המדינות שהיו תחת כיבוש של עומאן, מצב זה נמשך עד המאה ה-19 עת שעומאן הפכה למדינת חסות של האימפריה הבריטית. בשלב זה נאסר על ידי הבריטים סחר העבדים ונפתחה תעלת סואץ דבר אשר פגע משמעותית ביכולת הסחר של הנמל ובעקבותיו במצבה של העיר.

חינוך

בסור קיימים מספר מרכזים אקדמיים. הבולטת שבהם היא אוניברסיטת סור אשר מתמחה בתחום המדעים השימושים ובה לומדים למעלה מ-4,000 סטודנטים. תחומי הלימוד באוניברסיטה הם: מנהל עסקים, תקשורת, טכנולוגיית מידע ומדעי המחשב ועיצוב. האוניברסיטה נחשבת לאחת ממוסדות הלימוד להשכלה גבוהה הטובים בעומאן. המרכז האקדמי השני הוא המכללה ההודית אשר מציעה מגוון מסלולי לימוד אך נחשבת נחותה ברמתה לעומת האוניברסיטה ומיועדת לתלמידים בעלי השכלה נמוכה יותר.
אן דונובן

אן דונובן (באנגלית: Anne Donovan;‏ 1 בנובמבר 1961 - 13 ביוני 2018) הייתה שחקנית כדורסל אמריקנית, ששיחקה בנבחרת הכדורסל של ארצות הברית, במדיה זכתה במדליית זהב באולימפיאדת לוס אנג'לס (1984) ובאולימפיאדת סיאול (1988). שימשה מאמנת אוניברסיטת סיטון הול, מאמנת קונטיקט סאן, עוזרת מאמן ומאמנת הראשית בקבוצת ניו יורק ליברטי. היא האדם היחידי שקטף תואר באליפות הקולג'ים של ארצות הברית וגם אימנה קבוצה שזכתה בתואר מקצועני.
דונובן נולדה ברידג'ווד, ניו ג'רזי. היא הצטרפה לניו יורק ליברטי כעוזרת מאמן באביב 2009, וב-31 ביולי 2009 מונתה למאמנת הראשית של הליברטי. היא מונתה למאמנת הראשית בסטון הול ב-29 במרץ 2010, אם כי היא סיימה את עונת 2010 עם הליברטי.
בשנת 1995 הוצגה כחברה בהיכל התהילה של הכדורסל, ב-1999 הוצגה בהיכל התהילה של כדורסל הנשים, וב-2015 הוצגה בהיכל התהילה של פיב"א.
נפטרה ב-13 ביוני 2018 מסיבוך בלב.
דלה אלי

ילדות מוקדמת

אלי, בן לדניז וקהינדה, אמו אנגליה שהייתה נשואה זמן קצר לאביו, מיליונר בן היורובה מניגריה. לאלי שלשה אחים מאבות שונים הוא גדל בשכונת עוני במילטון קינס ומגיל צעיר סומן ככישרון והצטרף ב-2007 לאקדמיה של מילטון קינס דונס (מועדון הכדורגל בעיר מילטון קינס שבעברו היה קבוצת הליגה הראשונה וימבלדון). אמו התקשתה לגדלו ובגיל צעיר עבר לביתם של הוריו של חברו לאקדמיה הארי היקפורד, לימים חבר זה הפך למנהלו וסוכנו של דלה אלי.

קריירת בוגרים

ב-2 בנובמבר 2012 בהיותו בן 16 ערך את הופעת הבכורה שלו בקבוצה, כשעלה כמחליף בתיקו 0-0 נגד קיימברידג' סיטי בגביע האנגלי. ב-29 בדצמבר 2012 ערך את הופעתו הבכורה בליגה נגד קובנטרי סיטי. במשחק זה, פתח אלי בהרכב מילטון, והוחלף לאחר 72 דקות וקבוצתו גברה 3-2 על קובנטרי סיטי. ב-8 בנובמבר 2012 הבקיע את שערו הראשון בקבוצה בניצחון 6-1 על קיימברידג' סיטי במשחק החוזר בגביע האנגלי. בעונת 2013/2014 אלי כבר הפך לשחקן מפתח בהרכב של מילטון קינס דונס ובמדיה הוא רשם באותה עונה 32 הופעות, כבש 6 שערים ונתן עונה טובה מבחינתו.
ב-2 בפברואר 2015 חתם לחמש וחצי שנים בטוטנהאם הוטספר מהפרמייר ליג ומיד הוחלט להשאיר אותו בהשאלה במילטון קינס דונס עד סוף העונה. במדי מילטון באותה עונה הבקיע 16 שערים ב-39 משחקי הליגה. בקיץ 2015 נכלל אלי בסגל של טוטנהאם. ב-8 באוגוסט 2015 ערך את הופעתו הבכורה בטוטנהאם ובפרמייר ליג בהפסד 1-0 למנצ'סטר יונייטד. ב-22 באוגוסט הבקיע את שערו הראשון בקבוצה בתיקו 1-1 נגד לסטר סיטי.
את עונת 2015-16 סיים אלי עם 10 שערים ו-9 בישולים בכל המסגרות.
את עונתו השנייה בטוטנהאם סיים אלי עם 21 שערים בכל המסגרות.
את עונת 2017-18 סיים עם 14 שערים ו-14 בישולים בכל המסגרות.

נבחרת אנגליה

אלי השתתף בכל הנבחרות הצעירות של אנגליה. ב-1 באוקטובר 2015 זומן לראשונה אלי לנבחרת הבוגרת לקראת משחקי מוקדמות יורו 2016. ב-9 באוקטובר ערך את הופעתו הבכורה בניצחון 2-0 על אסטוניה. ב-17 בנובמבר 2015 הבקיע את שערו הראשון בנבחרת בניצחון 2-0 על צרפת. דלה אלי משתייך כיום לסגל הנבחרת הבוגרת של אנגליה ובמדי נבחרת זו הוא רשם 4 הופעות שמתוכן 2 הופעות רשמיות וכבש שער אחד.
תשבצאי

תשבצאי (באנגלית: cruciverbalist) הוא מחבר מקצועי של תשבצים המתפרסמים ברבים.
תשבצאים מפרסמים את תוצרתם בעיתונים, בכתבי עת ובאסופות של תשבצים. תרגום תשבצים משפה לשפה אינו מעשי, לכן, בדרך כלל, התשבצאים פעילים בשפה אחת בלבד. הביקוש לתשבצאים מוגבל, לכן יש מעט תשבצאים פעילים, במיוחד בשפות המדוברות על ידי אוכלוסייה לא גדולה. אין מוסדות המאחדים תשבצאים ואין מוסדות להכשרת תשבצאים. רק חלק מזערי מהתשבצאים מתפרנסים רק מחיבור תשבצים, האחרים עוסקים בכך כעיסוק צדדי.
התשבצאים מתפלגים גם לפי סוגי התשבצים שהם מחברים, יש המתמקדים בסוגי תשבצים מסוימים, כמו תשבצי היגיון ועוסקים רק בכך, ויש העוסקים בחיבור כל או כמעט כל סוגי התשבצים.

היסטוריה

בעקבות פרסום תשבץ מסוים ב-21 בדצמבר 1913 בכתב עת אמריקאי, מקובל לראות את מחברו, הבריטי ארתור ויין (Arthur Wynne), כממציא התשבץ. התשבץ הזה זכה להצלחה ובעקבותיה התבקש ממציאו להמשיך ולחבר תשבצים ובכך היה לתשבצאי הראשון בעולם.
הסופר העברי דניאל פרסקי היה מחבר התשבץ העברי הראשון, תשבץ שפורסם בשם "חידת שתי וערב", בשנת 1924, בשבועון לילדים "עדן", בניו יורק, ארצות הברית.
רוג'ר סקוויירס (Roger Squires) מבריטניה, שב-14 במאי 2007 פרסם את תשבצו ה-66,666 (הוא פרסם אותם בחמשת העיתונים החשובים ביותר בבריטניה), נחשב לתשבצאי הפורה ביותר בעולם.

אטימולוגיה

המילה האנגלית לתשבצאי, cruciverbalist, היא הלחם בסיסים מלא של שתי מילים, האחת משמעה "הצלבה", והשנייה משמעה "מילים". מילה זו נכנסה לשימוש בשנות השמונים של המאה העשרים.
המילה העברית "תשבצאי" נגזרה מהמילה "תשבץ".
לחש

לחש הוא אמירה שמאמינים מייחסים לה סגולה לשינוי המציאות בהווה, או בעתיד. אין תימוכין מדעיים או מחקריים לכך שלחשים עשויים לפעול, והאמונה בכוחם נחשבת אמונה טפלה.

סוגי לחשים

קיימים שני סוגי לחשים: "לחשים רגילים", הנאמרים על ידי הדיוטות בתחומי דת, וכישופים המוטלים על ידי מכשפים.
לחשי הדיוטות נחשבים סגולה לעתיד טוב, או נאמרים בזמני מצוקה או חרדה בידי המאמין, כדי לנסות ולעזור לעצמו וליקרים לליבו כפנייה לכוחות אלוהיים או כוחות על- טבעיים. 
יש סוגי לחשים רבים, שהמאמינים מייחסים להם השפעות, כמו הסרת עין הרע, ברכה, הריון ולידה, אהבה, ישועה ממחלה, וכן הלאה. אנשים רבים זוקפים לזכות לחשים הצלה מפגעים שונים. כאשר הלחש אינו נושא פרי מיוחס הכישלון להיעדר אמונה בלחש או לפעולתו של אל. לחשיהם של מכשפים נחשבים בעלי סגולה רבה יותר, בעיני המאמינים, ומיוחסת להם עצמה רבה יותר. 
בתרבות המודרנית, יש שימוש בלחשים בספרות פנטזיה העוסקת בקסמים. בסדרת ספרי "הארי פוטר" מגדילה הסופרת לעשות ומכניסה את הלחשים למערכת הלימודים בבית־הספר לקוסמים. 
הלחש שונה מתפילות וברכות בכך שאין פנייה לאל או אמירה אופטימית על העתיד לבוא אלא חזרה על טקסט ידוע מראש, שלעיתים אין פשרו ברור.

לחש ביהדות

בתורה קיים איסור להשתמש בלחשים, נאמר במקרא: "וחובר חבר", ופירשו בספרי ובתלמוד שהכוונה לאדם הלוחש לחש כדי לשתק נחש או עקרב. איסור זה נמנה בתרי"ג מצוות . 
אולם במקרים מסוימים התירו חז"ל להשתמש בלחשים, בתלמוד במסכת שבת מובא שורה של לחשים שמותר לאומרם בהזדמנויות שונות: כנגד חום גבוה, שחין וכאב, או כנגד שד לחשים אלו הותרו כדי ליישב את דעתו של החולה או הנפגע, כדי שהפחד לא יחמיר את מצבו. 
במשנה מובא עונש הלוחש: "הלוחש על המכה... אין לו חלק לעולם הבא", אך בתלמוד מוסבר שמדובר במי שרוקק לפני הלחש, משום שאין להזכיר שם האל בזמן רקיקה.
מבחן ברטל

מבחן ברטל או טקסונומית ברטל של סוגי שחקנים הוא סיווג של שחקני משחקי וידאו (גיימרים) המבוסס על מאמר משנת 1996 של ריצ'רד ברטל על פי הפעולות המועדפות עליהם בתוך המשחק. הסיווג תיאר במקור שחקנים של משחקים מקוונים מרובי משתתפים (כולל  MMORPGs), אבל כיום הוא מתייחס גם לשחקנים של משחקי וידאו לשחקן יחיד.
הטקסונומיה מבוססת על תיאורית דמות. תיאורית הדמות הזאת כוללת ארבע דמויות: הישגיים, חוקרים, חברתיים, ורוצחים. אלה מתוארים על פי מודל רביעים, ציר X מייצג העדפה לאינטראקציה עם שחקנים אחרים לעומת העדפה לחקור את עולם המשחק, וציר Y מייצג העדפה לאינטראקציות לעומת משחק עצמאי.
פטר קמנצינד

תקציר העלילה

פטר קמנצינד הנער עוזב את עיירתו בהרים בשאיפה לחוות את העולם ולהפוך לאיש העולם הגדול. הוא פונה ללימודים באוניברסיטה. במהלך לימודיו הוא פוגש ברוזי גירטאנר ומתאהב בה. הוא מתיידד עם ריכרד שמת מאוחר יותר. אבל מהאובדן הנורא מחל פטר לשוטט על מנת לחוות את הדברים השונים שיש לחיים להציע.
בעודו מתעמת עם קשיי החיים הוא משתמש באלכוהול כאמצעי להתעמת עם קשיי החיים ומוזרותם. הוא מתאהב באליזבת אף על פי שהיא לבסוף תתחתן עם גבר אחר. ברם מסעו באיטליה משנה אותו ומשפר את יכולתו לאהוב את החיים ולראות את היופי שבהם. כאשר הוא מתיידד עם בופי האינווליד הוא מבין את המשמעות האמיתית של אהבת הזולת. במהלך הזמן הוא יחל לראות שיקוף מופלא של האנושות בבופי והידידות ביניהם תתחזק. לאחר מותו של בופי חוזר פיטר לעיירתו על מנת לטפל באביו המזדקן.
פטר קמנצינד עובר סבל עמוק ומסעות רבים במישור האינטלקטואלי הפיזי והרוחני. מסעותיו לוקחים אותו לגרמניה, איטליה, צרפת ושווייץ. במהלכם הוא יחווה מינעד רחב של רגשות אשר חווים אנשים בשלבים שונים של חייהם. באחרית חייו הוא יגלם את האידיאל של פרנציסקוס מאסיזי בעודו מטפל בנכה.
בן המלך והעני

עלילה

טום קנטי הוא ילד החי עם משפחתו בשכונת עוני בלונדון בירת אנגליה. את ימיו הוא מעביר בקיבוץ נדבות ובספיגת מהלומות מאביו ומסבתו. הוא לומד אצל כומר זקן ונדיב, האב אנדרו, שמלמד אותו קרוא וכתוב באנגלית ובלטינית. לאחר שטום שומע סיפורים על נסיכים הוא רוצה לפגוש בן מלוכה אמיתי (באותו זמן מלך הנרי השמיני). 
יום אחד, בעודו הולך ליד הארמון, הוא פוגש בצירוף מקרים בנסיך אדוארד, יורש העצר, אשר נראה כמוהו, והלה ומזמין אותו לארמון. הנערים מגלים עד מהרה כי הדמיון החזותי ביניהם רב. מתוך סקרנות ושעשוע הם מחליפים תלבושות, וכך הופך אדוארד לקבצן לבוש סחבות, ואילו טום נכנס לנעליו של יורש העצר המלכותי. מכאן העלילה מסתבכת: אדוארד נזרק מהארמון, אביו של טום רוצח בכעס את האב אנדרו ונאלץ לברוח עם כנופיית גנבים וקבצנים, ואדוארד מנסה לומר לאנשים שהוא הנסיך יורש העצר, אך איש לא מאמין לו. לבסוף מוצא אדוארד אדם אחד שמאמין לו - מיילס הנדון, שומר חצר עני, אשר גורש מביתו ונאלץ להילחם בצבא. עם מיילס הנדון מרגיש אדוארד מוגן, וביחד הם הולכים לכפרו של מיילס, שם הם מגלים כי אחיו של מיילס הוא שליט הכפר במקומו של מיילס, והוא מגרש את מיילס הנדון ואת אדוארד ושולח אותם לכלא. בכלא מגלה אדוארד את אכזריות חוקיו ונשבע לשנות אותם.
חייו של טום אף הם אינם קלים. הוא מתקשה להסתגל לגינוני הארמון והתנהגותו מתפרשת בעיני הסובבים אותו כשיגעון. המצב מחמיר כאשר המלך הנרי השמיני מת וטום נאלץ לחבוש את כתר המלכות. טום המסכן מבולבל וקשה לו להתמודד עם המצב.
לאחר שאדוארד ומיילס הנדון יוצאים מהכלא, הם ממהרים ללונדון ומגיעים לטקס ההכתרה של אדוארד (טום), ואדוארד מוכיח כי הוא המלך החדש.
בסוף הסיפור מתואר כי אדוארד היה מלך טוב לב וישר, הוא עזר לעניים, החזיר למיילס הנדון את התואר שמגיע לו בתור שליט הכפר וכמובן לוקח את טום כבן חסותו.
Till the World Ends

רקע וכתיבה

מילות השיר נכתבו בסוף שנת 2010 בידי הזמרת קשה.
עם צאת הסינגל הראשון Hold It Against Me, פורסמה הודעה שהסינגל השני מהאלבום צפוי להיות השיר "I Wanna Go". בשל מספר הדלפות של קטעים שונים מהאלבום שבדרך זהות הסינגל השני נותרה בפועל עלומה, כשרק יומיים לאחר פרסום שמות כל שירי האלבום, נבחר לבסוף Till The World Ends כסינגל שני מתוך האלבום. ב-3 במרץ 2011 הודלפה גרסה מלאה של אחת מהקלטות השיר לאינטרנט, כשבוע לפני מועד יציאתו הרשמי. שעתיים לאחר הדלפתו, הודיעה בריטני באמצעות חשבון הטוויטר שלה כי תתארח למחרת בתוכנית הבוקר של תחנת הרדיו 1027KIISFM, ותשמיע את הגרסה הסופית של השיר. הגרסה שהושמעה למחרת הייתה קצבית יותר מקודמתה. בתוכנית לא התייחסה בריטני למאורע ההדלפה. מיד לאחר מכן הוצג השיר להורדה בiTunes, זכה לפופולריות רבה, ול-117,200 הורדות כבר בשלושה ימים הראשונים. במקביל השיר יצא לאור להשמעה כסינגל בכל תחנת הרדיו, דבר הגרם לו להיכנס למצעד הבילבורד הוט 100 היישר למקום ה20 מהשמעות ברדיו והורדות דיגיטליות בלבד. 
ב-25 באפריל יצא להורדות רשמיות בiTunes הרמיקס הרשמי לשיר. ברמיקס אירחה בריטני את השותפה העתידית שלה לטור ניקי מינאג' ואת כותבת השיר קשה, הרמיקס הודלף ב-22 באפריל 2011. ב-25 באפריל הגיע הרימקס של בריטני בiTunes למקום 10 תוך פחות מ-24 שעות.
ספירס הופיעה עם השיר במספר מקומות; בRain Night Club שבו צולמה תוכנית דוקמנטרית על ספירס עבור הערוץ MTV בשם "I am the Femme Fatale", בתוכנית הבוקר Good Morning America, בתוכנית הערב של ג'ימי קימל ובטקס פרסי הבילבורד בשנת 2011 יחד עם ניקי מינאג'. בנוסף השיר הוא שיר הסגירה של סיבוב ההופעות של ספירס Femme Fatale Tour. זהו אחד מן הסינגלים המקודמים ביותר בידי ספירס מזה שנים, מבחינת הופעות ויחסי ציבור.

וידאו קליפ

עם שחרורו של השיר נפוצו שמועות לגבי צילומי הקליפ, חלקן טענו שהקליפ יצולם בברזיל. בתאריך ה-16 במרץ 2011, הודיעה בריטני שהיא בתהליכי צילומי הקליפ בין החזרות להופעות שונות לקידום האלבום. ספירס הודיעה כי הקליפ יצולם בלוס אנג'לס ובמאי הקליפ נבחר להיות ריי-קיי. ב-5 באפריל איפשרה בריטני דרך חשבון הפייסבוק שלה הצצה לקליפ שאורכה 33 שניות, בנוסף ציינה שבכורת השיר תהיה ביום למחרת, 6 באפריל, באתר יוטיוב, בחשבון ה-VEVO הרשמי שלה. לשיר שני קליפים; גרסה אחת עלילתית והשנייה לא ערוכה וכוללת רק ריקודים.
הקליפ נפתח כאשר רשום על המסך בגדול 21 בדצמבר 2012, סוף העולם לפי הלוח של בני המאיה. העולם מתחיל להחרב, מטאוריטים פוגעים בו, ובניינים מתמוטטים. בריטני עצמה בליווי עוד רקדנים רוקדת בבונקר מתחת לאדמה, ולא מתעניינת במתרחש בחוץ. עם הזמן עוד ועוד אנשים שבורחים ממותם על פני הארץ, נכנסים דרך חורי ביוב אל תוך הבונקר ומצטרפים גם הם לחגיגה. לקראת סוף השיר, בפתאומיות מתחילה לזרוח השמש, והמטאור הענק שאמור להתנגש בכדור הארץ, סוטה ממסלולו, והעולם ניצל, בריטני ורקדניה ממשיכים לרקוד. הקליפ נגמר כאשר ספירס מציצה מתוך חור הביוב אל מחוץ לבונקר, רואה שהעולם ניצל, ומחייכת בשמחה.
מטרת השיר, והקליפ בעיקר, ללמד לאופטימיות, ולא לגזור את דינך לפני הזמן המתאים לכך. השיר שואף להראות שאפילו במצבים כה קיצוניים כמו סוף העולם, אסור לאבד תקווה, ויש להמשיך להיות שמחים ואופטימיים.
תוך יממה אחת בלבד לאחר יציאתו זכה הקליפ של השיר ליותר מ-2 וחצי מיליון צפיות באתר יוטיוב.
כשבועיים לאחר מכן יצאה גרסה חדשה לקליפ, פחות אפוקליפטית שמהווה גרסת ריקודים נקיה, ללא מטאורים והריסת העולם. גרסה זו נקראה "DANCE Till The World Ends" (לרקוד עד סוף העולם).
נכון לנובמבר 2017 הווידאו קליפ לשיר עומד על כ-175,000,000 צפיות באתר ה-vevo הרשמי שלה.
Elle

היסטוריה

EllO נוסד בצרפת בשנת 1945. בשנות ה-60, הוא נחשב ל"לא כל כך מצביע על האופנה כמו יוצר אותה", עם כ-800 אלף קוראים קבועים וסיסמה מוכרת באותה התקופה: "Si elle lit elle lit Elle" (אם היא קוראת, היא קוראת אל). בשנת 1981 דניאל פיליפאטצ'י וז'אן-לוק לאגארדרה רכשו את מגזיני האכט, אשר כללו את מגזין אל הכושל באותה תקופה. לאחר מכן הושק המגזין אל בארצות הברית. 
כיום, יש ל"אל" 39 מהדורות בינלאומיות ב-60 ארצות, ו-27 אתרי אינטרנט בשפות שונות, המושכים למעלה ממיליון מבקרים שצופים ב-26 מיליון דפים מדי חודש.]
"אל" הוא גם הבעלים של קולקציית בגדים בלעדית לנשים בשם "Elle Contemporary Collection".
הארופ

הארופ (באנגלית: IAI Harop) הוא חימוש משוטט לתקיפת מטרות שונות, תוצרת התעשייה האווירית לישראל. ההארופ משוגר מחוץ לשדה הקרב, יכול לשהות זמן רב מעל אזור עוין, לאתר מטרות ולהתרסק עליהן. בניגוד לקודמו, הארפי, מסוגל ההארופ לשוב ולנחות אם לא אותרה מטרה. 
במסגרת הקונפליקט הצבאי בין ארמניה לאזרבייג'ן בנגורנו קרבאך, בתחילת חודש אפריל 2016, תועד לראשונה הארופ שהופעל על ידי הצבא האזרי בפעילות מבצעית, מטרתו הייתה אוטובוס עם חיילים ארמנים, הכטב"ם השמיד אותו בהצלחה.
שייקספיר מאוהב

תקציר העלילה

הסרט מתרחש בלונדון בסוף המאה ה-16. ויליאם שייקספיר עורך מבחן במה לשחקנים עבור מחזה חדש שהוא כותב, הקומדיה "רומיאו ואתל בת הפירט". הוא מגלה שחקן צעיר ומוכשר בשם תומאס קנט, אשר במהרה בורח מהמקום. שייקספיר רודף אחריו ומגלה בבית שאליו נכנס תומאס קנט את ויולה דה לספס, בת אצילים עשירה ויפהפייה, ומתאהב בה במבט ראשון. לשייקספיר מחסום כתיבה, ועדיין לא התחיל לכתוב את המחזה שהבטיח לבעל התיאטרון, כעת הוא מקבל השראה מאהבתו לויולה וכותב את "רומיאו ויוליה". שייקספיר מגלה שתומס קנט וויולה הם אותו אדם, ושאביה הבטיח את ידה ללורד וסקס באישורה של המלכה אליזבת. בני הזוג ממשיכים לנהל בחשאי את הרומן ביניהם, והיא ממשיכה לשחק בתיאטרון ומסתכנת בעבירה על החוק שאוסר על נשים להופיע על הבמה.
ויולה משחקת בחזרות את תפקיד רומיאו, ובהצגת הבכורה היא מגלמת את דמותה של יוליה, כיון שקולו של השחקן שהיה אמור לשחק את יוליה השתנה. בסיום ההצגה המלכה משבחת את יכולתם של המחזאי ושל ה"שחקן" להביע אהבה במחזה. היא מצווה על ויולה להצטרף לבעלה הנוסע לאמריקה, ושייקספיר מתחיל לכתוב מחזה חדש שויולה היא הגיבורה הראשית בו, "הלילה השנים עשר".
נחל נריה

נחל נריה הוא נחל אכזב שמתחיל באזור הר מירון ומסתיים באזור חורפיש. אורכו כחמישה קילומטרים. אל הנחל נשפך נחל מורן והנחל עצמו נשפך לנחל כזיב.
הנחל נמצא באזור חורש ים תיכוני ובנופיו של הנחל אפשר לראות חורבת חממה, קיר נטיפים ושטחים חקלאיים רבים.

צמחים המצויים בנחל

ייחודו של הנחל הוא כמות הקטלבים המצויים לאורכו.
נוסף על כך, ניתן למצוא בנחל גם את הצמחים הבאים: סתוונית בכירה, אלון מצוי, כרכום צהבהב, קיסוס החורש, ארז, כלנית, אלה ועוד.

מסלול הנחל

בנחל נמצא מסלול טיול שאורכו הוא כשלושה וחצי קילומטרים, הוא מתאים לכל עונות השנה, וזמן ההליכה בו הוא כשעתיים.
מסלול הנחל מתחיל בחורבת חממה על הר מירון, ומשם יורדים במסלול תלול לכיוון נחל נריה.
המסלול עובר בערוץ מוצל של הנחל ובחורש ים תיכוני המסומנים בסימון אדום.
כיום החלק במסלול שחוזר במעגליות דרך נחל מורן סגור עקב רעיית בקר מסיבית ומסלול חלקלק ומסוכן לאחר עונת הגשמים.
הסופר קאפ הבולגרי

היסטוריה

טורניר הסופר קאפ הבולגרי הראשון נערך בשנת 1989. את המפגש יזם קיריל זהרינוב, עורך הספורט של סוכנות החדשות הבולגרית ומזכיר איגוד עיתונאי הספורט הבולגרים באותה תקופה. המשחק הפגיש בין הדאבליסטית של עונת 1988/1989 צסק"א סופיה (נקראה אז סרדץ סופיה), לבין סגנית מחזיקת הגביע באותה עונה, צ'רנומורץ בורגס. צסק"א זכתה בתואר לאחר שניצחה 1-0 משער של חריסטו סטויצ'קוב. הגביע שהוענק לה עוצב באיטליה וכיום הוא נמצא במוזיאון של המועדון. לאחר עונה אחת בלבד, המפעל הפסיק את פעילותו בעקבות סתיו העמים שגרם לשינויים פוליטיים נרחבים בבולגריה באותה שנה.
במהלך עונת 2003/2004 יזמה ליגת הכדורגל המקצוענית הבולגרית, בשיתוף עם התאחדות הכדורגל הבולגרית, את החזרתו של המפעל לפעילות בסיום העונה. מאז, התקיים המפעל על בסיס שנתי. עם החזרתו של המפעל הוחלט על ייצור עותק חדש של הגביע בכל עונה, על מנת שהקבוצה הזוכה תוכל לשמור את הגביע בו זכתה. הגביע אף זכה לעיצוב חדש עם השבתו לפעילות, ומאז שונה עיצובו פעמיים נוספות, ב-2007 וב-2011.
אורן שבו

ביוגרפיה

שבו נולד בבאר שבע והיה אחד מהכוכבים הבולטים של להקת צעירי תל אביב וכיכב בסדרת הנעורים "החופש האחרון" ששודרה בערוץ הראשון. שירת בלהקת הנח"ל בצה"ל. הוא משמש חבר וסולן בלהקת "מבית היוצר של המהפכה". אורן בוגר הסטודיו של רות דייכס. בין היתר שיחק בתיאטרון חיפה, הוא אף זכה בפרס התיאטרון לשנת 2001-2000 על התפקיד בהצגה "כובע מלא גשם". בנוסף, שיחק גם בהצגות נוספות בתיאטרון חיפה, כמו "שידוך משמיים", "הנכד" ו-"כשאת אומרת לא". בתיאטרון הפרינג' בהצגות "היידי בת זונה" ו"הם יגיעו מחר". הוא שיחק גם בתיאטרון הסימטה בהצגה "ווקמן" ובהצגות ילדים רבות. בקולנוע הוא שיחק תפקיד ראשי בסרט "צומת וולקן" והיה מועמד לפרס אופיר על תפקידו בסרט זה. בטלוויזיה השתתף בסדרות רבות, ביניהן: "ילדות רעות", "אהבה מעבר לפינה" (עונה שלישית), "זהו זה!", "שבתות וחגים", "רמת אביב גימל", "הדיפלומטים", "רוק שואו", אחד העם 101, "סטרייט ולעניין" ו-"הערב בפריים טיים" (יס).
אורן שבו נשוי לשחקנית ענת מגן ואב לשלושה בנים.
סרט לכל המשפחה

סרט לכל המשפחה או סרט ילדים הוא כינוי לסרט אשר סווג כסרט המתאים לצפייה לכל הגילאים, ואשר מכוון לקהלי צופים מקבוצות גילאים שונות (ולא, למשל, רק לבני-נוער או רק למבוגרים).
במדינות רבות בעולם קיים תהליך של סיווג סרטים, שנועד להתריע על רמות שונות של אי התאמת התוכן המוצג בהם לצפייה של ילדים ונוער, ולסייע להורים להחליט האם סרט מסוים מתאים לילדיהם. סיווגי הצפייה יכולים לקבוע כי סרט מתאים לצפייה לכל הגילאים, או שסרט מתאים לצפייה רק החל מגיל מסוים, בהתבסס באופן שבו מוצגים בסרט תכנים המכילים מין, אלימות, סמים או שפה בוטה וקללות.
היותו של סרט מתאים לכל המשפחה לא מעידה על הז'אנר אליו הוא משתייך. עם זאת, קיימים ז'אנרים המזוהים בעיקר עם קהל צופים צעיר של ילדים כגון סרטי הנפשה, סרטי הרפתקאות והתבגרות, סרטי מדע בדיוני ופנטזיה וסרטים מוזיקליים, ויוצריהם יימנעו מלכלול בהם תכנים העלולים להעלות את סיווגו של הסרט.
דוגמאות לסרטים הנחשבים לכל המשפחה: "הקוסם מארץ עוץ", "הנסיכה הקסומה", "הסיפור שאינו נגמר", "צעצוע של סיפור", "מפלצות בע"מ", "צ'ארלי בממלכת השוקולד" ו"מרי פופינס".
KWin

KWin הוא מנהל חלונות המיועד למערכת X11. הוא מהוה חלק אינטגרלי משולחן העבודה KDE, ויכול לשמש לסביבות עבודה נוספות. כברירת מחדל מגיע מראה החלונות עם ערכת הנושא של Oxygen, אך יכול להשתנות לערכות נושא נוספות. בנוסף ניתנת אפשרות להגדרות ניהול חלונות ברמת התנועה, אשר חלקן מקבילות למערכת קומפיז.